சோனம் வாங்சூக்

**சோனம் வாங்சூக்** (*Sonam Wangchuk*; பிறப்பு: 1 செப்டம்பர் 1966), இந்தியப் பொறியாளர், கல்வியாளர், கண்டுபிடிப்பாளர் மற்றும் சமூக ஆர்வலர் ஆவார். இவர் 1988ல் நிறுவப்பட்ட லடாக் மாணவர்கள் கல்வி மற்றும் பண்பாட்டு இயக்கத்தின் நிறுவன இயக்குநர் ஆவார்.

1994 ஆம் ஆண்டில் சோனம் வாங்சூக் அரசுடன் இணைந்து லாடாக்கின் கிராமச் சமூகங்கள் மற்றும் பொதுச் சமூகத்தின் ஒத்துழைப்புடன் அரசுப் பள்ளிகளில் சீர்திருத்தங்களைக் கொண்டுவருவதற்காக *புதிய நம்பிக்கை நடவடிக்கை* எனும் இயக்கத்தை தொடங்கி முக்கியப் பங்காற்றினார். நீரைச் சேமிக்கும் பொருட்டு பனி மலை போன்ற பனிக்கட்டி தூபிகளை நிறுவியதால், லடாக் பிரதேசத்தில் கோடைக்கால குடிநீர் வறட்சியை போக்கினார்.

பிப்ரவரி 2021ல் சோனம் வாங்சூக் லடாக் பகுதியில் இந்திய இராணுவ வீரர்கள் தங்கும் கூடாரங்களில் குளிர்காலத்தில் வெப்பமூட்டுவதற்காக  சூரிய ஆற்றல் மூலம் மின்சாரம் பெறும்  நடமாடும் வெப்பமூட்டும் கருவிகளை நிறுவினார். இதனால் 50,000  இந்திய வீரர்கள் பயனடைந்தனர்.
## அரசியல்
2013ஆம் ஆண்டில் சோனம் வாங்சூக் தலைமையில் புதிய லடாக் மாணவர் இயக்கம் நிறுவப்பட்டது. இவ்வமைப்பு புதுப்பிக்கதக்க கல்வி, சுற்றுச்சூழல் மற்றும் பொருளாதாரம் ஆகியவற்றை நோக்கமாக கொண்டது. சோனம் வாங்சூக் லாடக்கின் வளர்ச்சிக்காக அனைத்து அரசியல் கட்சிகளையும் ஒருங்கிணைந்து செயல்பட வைத்தார்.

## சீனப் பொருட்களுக்கு தடை
சூன் 2020ல் நடைபெற்ற  2020–2021 இந்தியா–சீனா மோதல்களை முன்னிட்டு,  சீனத் தயாரிப்பு பொருட்களை வாங்குவதை தவிர்க்குமாறு சோனம் வாங்சூக் கேட்டுக் கொண்டார்.
## மாநிலத் தகுதி கோரி போராட்டம்
லடாக் ஒன்றியப் பகுதிக்கு மாநிலத் தகுதி கோரியும் மற்றும் லடாக் பகுதியை இந்திய அரசியலமைப்பின் ஆறாம் அட்டவணையின் இணைத்து மலை மாவட்ட தன்னாட்சி அந்தஸ்து கோரி,   இந்திய அரசிடம் கோரிக்கை வைத்து சோனம் வாங்சூக் 12 செப்டம்பர் 2025 முதல் இடைநில்லா உண்ணாவிரதம் மேற்கொண்டார்.

அவரது உடல் நிலை மோசமானதைத் தொடர்ந்து இசட் தலைமுறையைச் சேர்ந்த மாணவர்கள் மற்றும் இளைஞர்கள் கொந்தளித்தனர். இதனைத் தொடர்ந்து 24 செப்டம்பர் 2025 அன்று லே நகரத்தில் மாணவர்கள்-இளைஞர்கள் இந்திய அரசை எதிர்த்து போரட்டம் செய்தனர். போராட்டம் வன்முறையாக மாறி காவல்துறையினரின் வாகனங்கள் மற்றும் பாரதிய ஜனதா கட்சியின் அலுவலகங்களை தீவைத்து சூறையாடப்பட்டது. 25 செப்டம்பர் 2025 அன்று இப்போராட்டத்தை தூண்டிவிட்டதாக இரண்டு காங்கிரஸ் கட்சியைச் சேர்ந்த வார்டு உறுப்பினர்கள் மற்றும் 50 பேர் கைது செய்யப்பட்டனர் மற்றும் காவல்துறையின் துப்பாக்கிச் சூட்டில் 4 பேர் இறந்தனர்.  மேலும் சோனம் வாங்சூக் லடாக் வன்முறை போராட்டத்திற்கு காரணம் எனக்கூறி 26 செப்டம்பர் 2025 அன்று காவல்துறையால் கைது செய்யப்பட்டார்.

## கைது & குற்றச்சாட்டுகள்
26 செப்டம்பர் 2025 அன்று சோனம் வாங்சூக் மீது லடாக் வன்முறையைத் தூண்டும் விதமாக பேச்சும், அவரது அமைப்பான இலடாக்கு மாணவர்கள் கல்வி மற்றும் பண்பாட்டு இயக்கம் 
(*SECMOL*) எனும் அரசு சாரா அமைப்பே காரணம் என  இந்திய உள்துறை அமைச்சகம் குற்றம்சாட்டியதுடன், அவர் மீது தேசிய பாதுகாப்பு சட்டத்தின் கீழ் கைது செய்யப்பட்டு சிறையில் அடைக்கப்பட்டதுடன், அவரின் அமைப்பு வெளிநாட்டு நிதி பெறும் பதிவை ரத்து செய்தது.

சிபிஐ அதிகாரிகள் மேற்கொண்ட  விசாரணையில் சோனம் வாங்சுக் நிறுவிய *இமாலயன் இன்ஸ்டிடியூட் ஆப் ஆல்டர்நேடிவ்ஸ், லடாக்* (Himalayan Institute of Alternatives (HIAL) நிறுவனத்துக்கு சட்டவிரோதமாக வெளிநாட்டிலிருந்து நிதியுதவி வந்துள்ளது தெரியவந்துள்ளது. மேலும் சோனம் வாங்சுக் 6 பிப்ரவரி 2025 அன்று  பாகிஸ்தான் நாட்டிற்கு சென்று வந்துள்ளார். இது குறித்தும் சிபிஐ அதிகாரிகள் விசாரணையை தொடங்கியுள்ளனர்.
## விடுதலை
லடாக்கின் அமைதி, ஸ்திரத்தன்மை, பரஸ்பர நம்பிக்கை ஆகியவற்றைக் கருத்தில் கொண்டு சோனம் வாங்சுக்கின் தடுப்புக் காவல் உடனடியாக ரத்து செய்யப்படுவதாக மத்திய உள்துறை அமைச்சகம் அறிவித்துள்ளது.

## இதனையும் காண்க
* இலடாக்கு மாணவர்கள் கல்வி மற்றும் பண்பாட்டு இயக்கம்
* பனித்தூபி
* ஆறாம் அட்டவணை, இந்திய அரசியலமைப்பு
* இந்தியாவின் தன்னாட்சி நிர்வாகப் பகுதிகள்

## மேற்கோள்கள்

## வெளி இணைப்புகள்
* சோனம் வாங்சூக்கின் அதிகாரப்பூர்வ வலைத்தளம்
*Sonam Wangchuk is saving the world one ice stupa at a time, at *[[GQ (Indian edition)]]*
*Sonam Wangchuk's Interview at *[[News Nation]]*
*Education in India: Are students failing or the system? at *[[TED talk]]*

பகுப்பு:1966 பிறப்புகள்
பகுப்பு:வாழும் மக்கள்
பகுப்பு:பௌத்தர்கள்
பகுப்பு:லடாக் மக்கள்
பகுப்பு:ரமோன் மக்சேசே விருது பெற்றோர்
பகுப்பு:இந்திய சுற்றுச்சூழல் செயற்பாட்டாளர்கள்
பகுப்பு:இந்திய சமூகசேவகர்கள்